Sophie Hæstorp Andersen (S), 2003-11-19:
Allerførst vil jeg godt slå fast, at Socialdemokraterne støtter den frie abort, som nu har eksisteret i Danmark i 30 år, og også kvindens ret til selv at bestemme over sit liv og sin krop.
I år er vi nede på 15.000.
Det er en positiv udvikling og en udvikling, vi skal fortsætte.
Faldet i antallet af aborter skyldes ikke mindst en stor indsats for at forebygge gennem oplysning.
Men selv om tallet er flot og tendensen er faldende, er der ikke nogen grund til at læne sig tilbage og hvile på laurbærrene.
Hvert år kaster forvirrede unge sig ud i sexlivet, og derfor er der stadig væk brug for en stor vejledningsindsats.
Men også andre grupper har brug for mere oplysning.
Det blev så sent som i går slået fast med udgivelsen af Socialforskningsinstituttets undersøgelse af baggrund og virkninger af provokeret abort.
Men oplysning om noget så alment som sex er jo ikke helt let.
Det er egentlig ganske paradoksalt, at vi i et land, der ellers bryster sig af seksualrevolution og frigjorthed, et land, hvor man bliver stemplet som snerpe, hvis man ikke synes, at det er optimalt, at man skal have reklamebilleder af svedige bare bryster i hovedet, når man venter på bussen, et land, hvor porno i børnehøjde kun fremkalder skuldertræk hos de fleste, at vi i dette land med al denne frihed alligevel har så svært ved at få forklaret og oplyst vores børn og unge om, hvordan det hele egentlig foregår, og hvad man skal passe på.
De forældre, der giver sig ordentlig tid til at forklare, hører stadig til sjældenhederne.
Det er endnu en opgave, der er blevet pålagt skolen i stedet for hjemmet.
Men de danske folkeskoler løfter langt fra opgaven godt nok i dag.
Kun 7 ud af landets 20 lærerseminarier udbyder kurser i seksualundervisning, og på mange seminarier er kurset valgfrit.
På mange skoler viger man bekvemt og lettest muligt uden
om den obligatoriske, men ikke timefastsatte seksualundervisning.
Det betyder, at mange unge har et stort informationshul omkring sex.
Er man i tvivl om sandheden af den påstand, kan man jo bare slå op i det første og bedste ungdomsmagasin under sexbrevkassen, hvor man kan læse spørgsmål som f.eks.: Kan man blive gravid første gang, man har sex?
Hvorfor skriger kvinder i pornofilm?
Er mine bryster store nok?
Derfor er det ikke godt nok, at kvaliteten af seksualundervisningen i skolerne er et spørgsmål om tilfældigheder, et spørgsmål om, om man er så heldig at have
en lærer, der tager det seriøst.
Vi er nødt til også at udbygge den del af abortforebyggelsen.
Det handler om at sikre, at formidlingen af seksualundervisning er et tilbud til lærerstuderende.
Det handler også om at tilbyde gode efteruddannelser og ikke mindst at sørge for, at lærerne har tidssvarende materiale at undervise efter. Men selv når alt det tekniske er på plads, kan man stadig være usikker.
Så bliver det helt anderledes konkret, når myterne bliver aflivet af en på ens egen alder.
Derfor er det heller ikke overraskende, at henvendelserne til Ungdomsringens telefon og Foreningen Sex og Samfunds sexlinje er steget til 200.000 brugere i år.
Både Sexlinien og de omrejsende seksualister gør en fantastisk indsats, som jeg synes vi bør støtte bedst muligt op om.
Men indsatsen har åbenbart ikke gjort tilstrækkeligt indtryk på sundhedsministeren, for Sexliniens bevilling fra aborthandleplanen hører ligesom resten af planen op i år.
Derfor forsøgte jeg sammen med De Radikale, SF og Enhedslisten i sommer at få ministeren til at tage tråden op og sørge for, at de gode erfaringer ikke bliver tabt på gulvet.
Ministeren valgte ikke i første omgang at tage imod den udstrakte hånd.
I stedet har regeringen besluttet, at de ikke engang vil lægge sig i selen for at finde én eneste million på finansloven til at videreføre aborthandleplanens resultater og initiativer.
I stedet har man valgt den igen kortsigtede mulighed at finde millionerne på satspuljen over de næste 4 år.
Det synes jeg er en lidt tyndbenet halvhjertethed.
Hvis der er nogen, der tror, at unge i dag er bedre orienteret om sex, fordi de har så let adgang til porno, så tager de i hvert fald alvorligt fejl.
For hvor er det lige, at uønsket graviditet eller klamydia kommer ind i det billede?
Men det er jo ikke kun de unge, der har brug for yderligere oplysning.
En af de grupper, som aborttallet desværre stadig er stigende for, er kvinder mellem 35 og 39 år.
Også i denne gruppe drejer det sig i mange tilfælde om myter og manglende viden.
Derfor er det mig temmelig uforståeligt, at regeringen ikke vil ofre en krone på finansloven, og derfor vil vi også nu her i dag opfordre regeringen til at tage handsken op igen og være med til at sørge for, at vi fortsat bevæger os i den rigtige retning, når det går nedad med abortspiralen. Vi vil dermed gerne støtte Kristeligt Folkepartis forslag til vedtagelse.